Родио се спас!
Алекса Шантић 

Ви, који сте посред таме
    Сваке ноћи, сваког данка,
Па лијете сузе саме
    У невољи без престанка;
Ви, над којим' пак'о гори
    И пусају муње јада:
Подигните чело гори -
    Пропјевајте пјесму нада,
Нек' захори глас:
    "Родио се Бог и Спас!"

Родила се зв'језда она,
    Што ће нове вјере дати
А с бож'јега сјајног трона
    Благослов је вјечни прати;
Родио се живот нови
    Да животом живот даде,
Па дух, што незнањем плови,
    Да истини дић' се знаде.
Појте један глас:
    "Родио се Бог и Спас!"

Подигните чело гори
    И пред зв'јездом сјајна лика
Нек' се јасна пјесма хори
    Ускрснулих мученика.
Не плачите, ваше сузе
    Благи сјај ће убрисати,
Свјетлост, коју тама узе,
    Божја ће вам милост дати!
Појмо један глас:
    "Родио се Бог и Спас!"

Шантићеве песме 1896.